Eskom moet verduidelik oor TrillianLynne Brown. Foto: Ntswe Mokoena/Flickr/GovernmentZA Lynne Brown, minister van openbare ondernemings, het Eskom Dinsdag 48 uur kans gegee om te verduidelik waarom hy gelieg het oor betalings wat aan die finansiëledienstemaatskappy, Trillian, gedoen is. Colin Cruywagen, Brown se woordvoerder, het gesê die minister het in Junie vir Eskom se raad gevra om kwessies rondom die kragvoorsiener se verhouding met Trillian te verduidelik. “Na verdere onthullings van onbehoorlikheid gister het sy die direksie opdrag gegee om sy verslag hieroor binne 48 uur in te dien,” het Cruywagen gesê. Eskom het Maandag erken die kragvoorsiener het gelieg oor die betalings van meer as R1,5 miljard aan Trillian Capital Holdings, ŉ maatskappy wat bande met die omstrede Gupta-familie en konsultasiefirma McKinsey het. Eskom het beweer daar was niks sinisters aan die betalings nie na aanleiding van die bekendstelling van ŉ verdoemende verslag oor Trillian deur adv. Geoff Budlender. Volgens die kragvoorsiener het ŉ ander konsultantemaatskappy, Oliver Wyman, bevind dat alle betalings deur Eskom bo verdenking was. Eskom het egter Maandag erken dat Oliver Wyman in werklikheid die betalings uitgewys en ŉ wetlike hersiening van die transaksies aanbeveel het. Budlender is deur die voormalige voorsitter van Trillian, Tokyo Sexwale, aangestel om die maatskappy se rol by staatskaping te ondersoek. In sy verslag, wat in Junie bekendgestel is, het hy bevind Eskom het in 2016 R266 miljoen aan Trillian betaal vir dienste sonder kontrakte. Eskom het gesê hy is besig om ŉ “feitefout” te korrigeer rakende ŉ klagte hieroor deur Oliver Wyman. Trillian is ŉ finansiëledienstemaatskappy waarvan Salim Essa, ŉ naby sakevennoot van die Guptas, sy beherende aandeel in Junie verkoop het te midde van toenemende druk oor bewerings van staatskaping.